Foto: Nuwe huis vir gesin ná brandDie gesin se nuwe huis in die Moretele- informele nedersetting. (Foto: Verskaf) Die gesin wie se huis in die Moretele-informele nedersetting in die noorde van Pretoria kort voor Kersfees tot op die grond afgebrand het, het danksy ’n barmhartige samaritaan nou weer ’n tuiste. Die eienaar van Amandla Ethu Construction in Hammanskraal het uit die goedheid van sy hart vir Lucent Molofo (26) en haar gesin ’n vierslaapkamerhuis in Moretele gebou. Maroela Media het vroeër berig Molofo, haar kinders Mpho (9) en Oratile (3), en ŉ meisie van 11 wat sy onder haar vlerk geneem het, is op 19 Desember dakloos gelaat toe ŉ brand in die vroeë oggendure in hul huis uitgebreek het. Duisende rande se skade is aan die huis aangerig en die gesin moes sedertdien by hul bure woon. Masango Manyike, burgemeester van die Moretele- plaaslike munisipaliteit, sê die nuutgeboude huis sal Maandag omstreeks 12:00 aan die gesin oorhandig word. ‘n Gesin se huis het in Desember afgebrand. (Foto: Verskaf)